የመሠረተ ልማት ችግር አሉታዊ ተጽዕኖ እያሳደረባቸው መሆኑን በጋምቤላ ክልል የሚገኙ ባለሃብቶች ገለጹ
በጋምቤላ ብሔራዊ ክልል በግብርና ኢንቨስትመንት ዘርፍ  የተሠማሩ ባለሃብቶች  የመሠረተ ልማት ችግር ውጤታማነታቸው ላይ  አሉታዊ  ተጽዕኖ እያሳደረ እንደሚገኝ ገልጸዋል ።          ባለሃብቶቹ ለዋልታ ቴሌቭዥን በሠጡት አስተያየት እንደገለጹት ከጊዜ ወደ ጊዜ ምርትና ምርታማነታቸው እያደገ ቢመጣም በጋምቤላ ክልል ያለው የመሠረተ ልማት ችግር  በሚፈለገው  ደረጃ  ውጤታማ እንዳንሆን አድርጎናል ብለዋል ።              በክልሉ የሚስተዋለው የመሠረተ ልማት ችግር እንዲሁም በተለያዩ የክልሉ አካባቢዎች ያሉት ምቹ ያልሆኑ መንገዶች ምርት ከተሰበሰበ በኋላ ምርቱን በተገቢው ወቅት ወደ ገበያ እንዳያቀርቡ  ችግር የፈጠረባቸው መሆኑን ይናገራሉ፡፡የመሠረት ልማት ችግሩ ለግብርና ሥራ የሚያገለግሉ የማምረቻ መሣሪያዎችን ፤የሰው ኃይልና የኬሚካል ግብዓቶችን በተገቢው ወቅት አጓጉዘው ሥራ ላይ እንዳያውሉና የአመራረት ሥርዓቱን በተገቢም መንገድ ተከትለው እንዳያመርቱ እንቅፋት ሆኖብናል ብለዋል ባለሃብቶቹ ።በክልሉ የኢንቨስትመንት መሬት በመሥጠትና የብድር አገልግሎት በማቅረብ በኩል መልካም አፈጻጻም  ቢኖርም  በተለይም  ከዋና ዋና መንገድ በርቀት ላይ በሚገኙ የእርሻ ቦታዎችን አካባቢ ከፍተኛ የመሰረተ ልማት ችግር እንደሚስተዋል በዘርፉ የተሰማሩ ባለሃብቶች  ተናግረዋል ፡፡በጋምቤላ ክልል ኢታንግ ወረዳ በግብርና ሥራ ላይ የተሠማሩ 20 የሚደርሱ ባለሃብቶች ማሽላ ፣ ጥጥ ፣ ማሾና በቆሎ ቢያመርቱም በአካባቢው የመሠረተ ልማት ባለመኖሩ ምክንያት ምርታቸውን ለገበያ ማቅረብ ባለመቻላቸው ምርቱ እየተበላሸ ይገኛል ብለዋል ።            ባለሃብቶቹ  የመንገድ ግንባታን  በተመለከተ  ለወረዳውና ለክልሉ በተለያዩ ጊዚያት ያስታወቁ ሲሆን ችግሩን በመፍታት ረገድ ምንም  አይነት ምላሽ እንዳልተሠጠ  ለዋልታ ተናግረዋል   ፡፡በጋምቤላ ክልል የእርሻና የተፈጥሮ ሃብት የሥራ ሂደት ባለቤት አቶ ሮች ፓዮክ ለቀረበላቸው ባለሃብቶቹ ላቀረቡት ቅሬታ በሠጡት ምላሽ እንደገለጹት ክልሉ ለባለሃብቶች የተለያዩ ድጋፎችን እያደረገ ስለመሆኑ አስረድተዋል ።እንደ አቶ ሮች ገለጻ ከመሰረተ ልማት በተለይም ከመንገድ ጋር በተያያዘ የሚነሱ ችግሮች መኖራቸውን አረጋግጠው  ፣  ችግሩ  ከዋና መንገድ በርቀት ላይ በሚገኙ የእርሻ አካባቢዎች ላይ እንደሚስተዋል ተናግረዋል፡፡በክልሉ ከሰማንያ በመቶ በላይ የሚሆነው የቆዳ ስፋት ለግብርና ሥራ  ተስማሚ መሆኑን በክልሉ የተሠሩ ጥናቶች ያመለክታሉ፡፡